Gedagte vir die dag: Reënboog: die wins van genadeFoto: Apoka Lodge, Uganda (Marco Brits) God het bygevoeg: “Om dit te bevestig, gee Ek aan julle en alle lewende wesens ’n teken van hierdie onderneming wat vir altyd sal geld. Die reënboog wat Ek in die wolke gesit het, sal die teken wees van hierdie blywende ooreenkoms met die aarde.” (Genesis 9:12,13) Noag se verhaal is seker die storie van die grootste verlies wat die mensdom nog getref het. Dit gaan oor menseverlies, oor die uitwissing van ’n hele mensdom! Hierdie verlies aan lewens het ’n oorsaak gehad. Ons lees daarvan in Genesis 6:5-7: “Toe die Here sien hoe groot die verdorwenheid van die mens op aarde is, was die Here bedroef daaroor dat Hy die mens op die aarde gemaak het. Die Here het gesê: ‘Ek sal die mens wat Ek geskep het, wegvee van die aarde af’” (Bybel in Afrikaans 1983/1992). Maar dan was daar die ark van behoud. Die ark van genade. Die ark wat beteken het dat God die mens wat Hy geskape het nie gaan uitwis nie. En wanneer Noag en sy gesin die oordeelsvloed oorleef, kry hulle van God ’n teken van genade. Die reënboog is die teken van die wins van God se liefde. Hy sal die mensdom nie weer uitwis nie, daarvoor is sy liefde te groot.